ZF 24

Compania aeriană low-cost Blue Air, controlată de antreprenori români, a transportat 1,4 milioane de pasageri în primul semestru din acest an, faţă de 780.000 de pasageri în prima jumătate a anului trecut, potrivit oficialilor companiei.

„În 2016 ne-am dezvoltat din toate punctele de vedere, începând cu flota companiei care acum este de 25 aeronave, am lansat 25 de rute noi, ne-am diversificat serviciile oferite clienţilor (...)”, a declarat Gheorghe Răcaru, directorul general al Blue Air. Traficul în creştere din primul semestru a fost stimulat de lansarea a 25 de rute noi anul acesta, deschise din bazele operaţionale Bucureşti, Bacău, Cluj-Napoca, Iaşi, Larnaca şi Torino. Anul trecut, compania a transportat 2 milioane de pasageri.

„Deschidrea sezonului de vară din lumea aviaţiei (27 martie) a dat tonul la expansiunea companiei Blue Air, având în vedere că am asistat la lansarea de 25 rute noi în perioada martie-iunie. Blue Air operează în prezent 70 de rute interne şi externe”. În primele şase luni ale acestui an, compania a avut 7.000 de zboruri, faţă de 3.188 de zboruri în ianuarie-iunie 2015.

Blue Air are în flotă 26 de aeronave, faţă de nouă aeronave pe care le avea în urmă cu doi ani. „Din totalul de 26 aeronave, 17 au interiorul modernizat, restul urmând să intre într-un proces de modernizare în următoarea perioadă”

Anul acesta compania va opera de şase baze operaţionale în Bucureşti, Bacău, Iaşi, Larnaca, Torino şi din octombrie la Cluj-Napoca.

Compania a devenit membru cu drepturi depline IATA (International Air Transport Association), după ce a primit certificatul IOSA (IATA Operational Safety Audit) pentru cele mai ridicate standarde de siguranţă/

Blue Air şi-a început activitatea acum 11 ani, în prezent operând peste 70 de rute în Belgia, Cipru, Franţa, Germania, Grecia, Irlanda, Italia, Marea Britanie, Portugalia, România, Suedia şi Spania.